سهام إباروري-كود — فرانسا هاد ليامات هابطة على قطر بالانتقادات حكا ما حكا ! قطر ناضو شراو لعابا اجانب عطاوهم باسبورات مؤقتة و لعبو بيهم الماتشات ديال المونديال د الهوندبال ! و هادشي لي خلا قطر توصل حتى للنهائي واخا خسرو الماتش ضد فرانسا!القضية ماتسرطش للاخوان الفرانسيين. علاش؟ حسد و صافي! داك الحسد ديال الطيابات لي خلا الفرنسيين مايرضاوش بقطر ! ديك الدويلة الصغيرة لي سماها انور السادات فواحد الخطاب ديالو “كشك على البحر” زعما kiosque حيت دولة صغيرة من ناحية المساحة و العدد د السكان 2 د المليون نسمة فيها غير 20% ديال ولاد البلاد القطريين ديال بصح !و 80% لي بقاو كلهم عمالة اجنبية ! يعني القطريين كاملين لاجمعناهم راه مايعمروش تا كازا ! هادشي كامل كايخلي العلاقة بين قطر و فرانسا تبان فحال شي مضاربة بين واحد البرهوش مفشش خانز فلوس و سايق بورش ! و واحد الشارف شبعان هضرة و عياقة تقاتل مع الوقت و الزمان و تاهوا سايق بورش ! فرانسا ماحاملاش قطر حيت ماتكرفصو مادارو ثورة ما خرجو من عندهم فلاسفة و علماء فحال جون بول سارتر و فيكطور هيغو ومووليير! ما نتجو ادوية ما استعمرو دول ... ... والو ! الحمد الله قطر مامحتاجاش تخرج عالمة فحال “ماري كيري” المرأة الوحيدة لي خدات جائزة نوبل للكيمياء ! و مخترع فحال “باستور” لي ختارع الجلبة ضد السعر!ايه حنا مانكرناهمش الله يكتر خيرهم كوراه لدابا مازال لي عضو كلب يموت و لكن راه الوقت تبدلات و قطر واخا مانتجتتش شي حاجة كبيرة للحضارة الانسانية هاد الساعة فراها يكفيها فخرا انها معيشة شحال من عائلة هندية و بنغالية و مغربية فخيرها ...داكشي د الاحسان و الايمان و المؤمن من يحب لاخيه ما يحب لنفسه. القطريين جاو ملخر كانو هازين الخيام وسارحين الجمال فالصحرا عا تالقاو البيترول و الغاز و ناضو بداو كايستتمرو لفرانسا فعقر دارها ... شراو النادي د باري سان جيرمان ، لوطيلات الكبار فباريس ! دخلو ففرانسا من الجنب و شراو اسهم فكبريات الشركات فحال Louis vuitton و Totaleو Vivendi... ... المهم فينما كان شي استثمار ففرانسا راه قطر حاضرة فيه! بالإضافة لهادشي راه قطر كسرات ديك النظرة لي عند الفرنسيين على العرب على انهم دول فقيرة ولادها كايحركو و يلوحو راسهم فالبحر باش يحكو الكوابن و يخدمو فالبني و السيما باش يصورو طرف د الخبز ... ماكاينش القطري لي يحرك لفرانسا ! اصلا القطري مامحتاجش يحرك لشي دولة و هو الفقير فيهم عندو لاند كروزر و ساكن فقصر كايتعشا بغزالة مشوية معمرة بالروز ...الخير و الخمير و مربي نمر و جوج نسورة كايوكلهم 3000 درهم د الكوطليط فالنهار! العكس هوا لي ولا دابا و بزاف د الفرنسيين كايقلبو على خدمة فقطر لي السالير الموايان فيها هو 6 د المليوووون د السانتيم تقريبا فالشهر !!واا تصنط ا بعرور !! قطر كدولة راها كاتمتل معايير النجاح لي بغات الوقت ! كاتقول للدول الكبرى ” شتو دوك الثورات و الاختراعات و التاريخ و الحضارة و فريع الك* ديالكم زيدوه فيكم ليوما الفلوس كايشريو كلشي ” و هادا هوا الميساج لي دوزات للعالم كامل فاش ناضت شرات لعابة من مختلف الجنسيات ها البوسنة ها مصر ها كوبا ،! و لعبات بيهم فالمونديال و ربي جاب التيسير و وصلو تال النهاية ! حيت قطر صدقات قلبها كبير و سخية و بنت ناس... الحمد الله ! هاد الدولة الصغيرة من ناحية المساحة و الكبيرة من ناحية اللعاقة و النفود، حمرات لينا وجهنا كعرب و مسلمين ، و قدرات تبين للعالم انو تاحنا راه كانعرفو نلعبو الهاندبال ! و واحد النهار نلقاو قطر مشاركة فكأس العالم لرياضة الهوكي على الثلج ، واخا ماكايطيحش الثلج فقطر راه خوتنا القطريين يستاهلو يكريو من عندنا اوكايمدن كاملة و نزيدهم تا ميشليفن، غير يكونو رجال و يحمرو لينا وجهنا تاني... ايوا شبغيتو !؟ العقبة لينا تاحنا المغاربة كانساينو غير يبان البيترول و ديك الساعة ارا برع فالمنتخب ! نجيبو ميسي و دروكبا و ايطو و كريستيانو و نعطوهم داكشي لي يستاهلو غير يحمرو لينا وجهنا قدام العالم راه عيينا ! طبنا من الخسارات تاحنا بغينا نفرحو و نربحو شي كاس حياتي فشي مونديال .... واخا بلعابة ماشي ولاد البلاد ! اصلا راه كانلعبو بلعابة كابرين برا اللهم نشريو شي حاجة مزيانة و نشاركو تاحنا فشي نهاية د كأس العالم قبل ما يتسد باب التوبة 
قاليك إلا عطاك العاطي لا تحرث لا تواطي! علاش فرانسا ماحاملاش قطر و كاتحسدها؟‎